Stori 115: Nupela Paradais Long Graun
LUKIM ol dispela bikpela diwai, ol naispela plaua, na ol traipela maunten. Em naispela ples tru, a? Lukim dispela dia i kisim kaikai long han bilong wanpela liklik mangi. Na lukim ol laion na ol hos. Yu laik i stap long wanpela haus long kain ples olsem?
God i laik bai yu stap oltaim long graun long naispela ples paradais. Na em i no laik bai yu kisim pen na hevi olsem ol man i kisim long nau. Baibel i mekim tok promis long ol man bai stap long dispela nupela Paradais, olsem: ‘God bai stap wantaim ol. Bai ol i no i dai moa o krai o kisim pen gen. Ol samting bilong bipo i pinis olgeta.’
Jisas bai mekim dispela gutpela samting i kamap. Yu save wanem taim em bai mekim olsem? Yes, taim em i pinisim pinis olgeta pasin nogut na ol man nogut. Tingim, taim Jisas i stap long graun em i bin oraitim ol man i gat kain kain sik, na em i kirapim bek ol man i dai pinis. Jisas i mekim olsem bilong soim ol samting em bai mekim long olgeta hap bilong graun taim em i stap King long Kingdom Bilong God.
Tingim gutpela sindaun tru bai kamap taim nupela Paradais i kamap long graun! Jisas wantaim ol lain em i makim, ol bai stap long heven na bosim ol man long graun. Ol bai lukautim olgeta man long graun, na helpim ol long i stap amamas. Orait nau yumi ken stori long ol samting yumi mas mekim na bai God i ken givim laip oltaim long yumi long dispela nupela Paradais.
KTH 21:3, 4; 5:9, 10; 14:1-3.
Ol askim
- Baibel i tok bai yumi amamas long wanem ol gutpela samting long Paradais bai kamap long graun?
- Baibel i mekim wanem tok promis long ol man em ol bai stap long Paradais?
- Wanem taim bai Jisas i mekim dispela gutpela samting i kamap?
- Taim Jisas i stap long graun, em i bin mekim wanem bilong soim ol samting em bai mekim taim em i stap King long Kingdom Bilong God?
- Jisas wantaim ol lain i mekim wok king wantaim em long heven ol bai mekim wanem taim ol i bosim ol man long graun?
Sampela askim moa
- Ritim Kamapim Tok Hait 5:9, 10.
Bilong wanem yumi ken bilip tru olsem ol lain i bosim graun olsem king na pris long Taim Bilong Wan Tausen Yia, ol bai pilim hevi bilong yumi na mekim pasin marimari? (Ef. 4:20-24; 1 Pi. 1:7; 3:8; 5:6-10)
- Ritim Kamapim Tok Hait 14:1-3.
Nem bilong Papa na nem bilong Pikinini Sipsip i stap long pes bilong lain 144,000 na dispela i makim wanem samting? (1 Ko. 3:23; 2 Ti. 2:19; KTH 3:12)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn